Dié WB-Proteas moet fiksheid bewys | Netwerk24
Deur Christo Buchner 19 April 2019 13:30
JP Duminy het ná sy skouer-operasie al 'n paar keer vir die Proteas gespeel, maar het die laaste paar weke weer daarop gefokus om dit met spesiale oefeninge sterker te maak. Foto: Gallo Images
Verskeie van die spelers in die Proteas se Wêreldbeker-krieketgroep gaan voor die einde van die maand in die kleure van die Suid-Afrikaanse Akademiespan kans kry om hul fiksheid te bewys.
Lungi Ngidi moet wys dat hy van 'n sybesering herstel het. Foto: Gallo Images
Die snelbouler Lungi Ngidi, wat met 'n sybesering sukkel, toon volgens die spanbestuurder en -dokter, Mohammad Moosajee, goeie vordering en sal hom by die SA Akademie by Tuks aanmeld om deel van die span te wees wat teen Afganistan speel.
Anrich Nortjé, wat 'n skouerbesering het, is volgens Moosajee op op koers wat sy herstel betref, en kan dalk in die derde kragmeting met die Afgane speel.
JP Duminy, een van die ervare hande in die groep en ook een wat nog ten volle van 'n skouer-operasie moet herstel, kan al so vroeg as die eerste twee wedstryde teen Afganistan speel.
Tabraiz Shamsi, wat las het van rugprobleme, behoort reg te wees vir die Wêreldbeker-oefenkamp, wat op 12 Mei begin.
Andile Phehlukwayo (enkel) sou Woensdagaand vir die Dolphins teen die Warriors in die plaaslike T20-Uitdaagreeks gespeel het, maar dié wedstryd is uitgereën.